Tastaturet der aldrig skal lades op

Kan du huske sidste gang dit trådløse tastatur gik død midt i en arbejdsdag? Logitech mener, at det skal være fortid. Med det nye Signature Slim Solar+ K980 har de nemlig skabt et tastatur, der kan holde sig kørende på lys – uanset om det er sollys eller kunstig belysning.

Og ja, du læste rigtigt: Aldrig mere opladning. Takket være selskabets egen Logi LightCharge-teknologi kan tastaturet blive ved med at køre uden kabler og stik. Selv i komplet mørke kan det holde strøm i op til fire måneder, når det først er fuldt opladet.

Slut med kabler, start med komfort

Ud over det opladningsfrie løfte er K980 et fuldt udbygget tastatur med numerisk tastatur, laptop-lignende taster og en lav profil, der passer ind på et moderne skrivebord uden at larme visuelt. Logitech har også smidt deres Easy-Switch-knapper ind, så du kan hoppe direkte mellem tre enheder – PC, Mac, tablet eller endda mobilen – uden at skulle parre det hele på ny.

Via appen Logi Options+ kan du tilpasse tastaturet med smarte genveje eller bruge den særlige AI Launch Key, der åbner dine favorit-assistenter som Copilot, Gemini eller ChatGPT med ét tryk.

Grønne point til skrivebordet

Logitech slår også på bæredygtighedstrommen: Plastdelene i den mørke udgave er lavet af 70 procent genanvendt plastik, og den indbyggede battericelle er designet til at holde i op til ti år. Det betyder færre udskiftninger og mindre elektronikskrald – og færre ting at bekymre sig om for dig.

Signature Slim Solar+ K980 lander globalt i dag, 24. september, til en pris på 899 kroner. Der findes både en almindelig version og en Business-model til IT-afdelinger, der gerne vil holde styr på alt via Logitechs administrationsværktøjer.

Tastaturet der aldrig skal lades op